પ્રારંભમાં બી.એ.પી.એસ. સ્વામિનારાયણ સંસ્થાના વરિષ્ઠ સંત પૂજ્ય ડોક્ટર સ્વામીએ સંબોધન કરતાં જણાવ્યું હતું કે 'પરમ પૂજ્ય પ્રમુખસ્વામી મહારાજ ભગવાન સ્વામિનારાયણની દિવ્ય આધ્યાત્મિક પરંપરાના ધારક હતા. આ પરંપરામાં ભગવાન સ્વામિનારાયણ હંમેશાં પ્રગટ રહ્યાનો સૌને અનુભવ આજપર્યંત સૌને થતો રહ્યો છે. પરમ પૂજ્ય પ્રમુખસ્વામી મહારાજનું હૃદય શુદ્ધ હતું તેથી તેમના દિવ્ય પ્રભાવનો લાખો લોકોએ અનુભવ કર્યો છે. તેમણે અનેકનાં હૃદય શુદ્ધ કર્યાં હતાં. એમનું એ આધ્યાત્મિક કાર્ય કયારેય અટકશે નહીં. પરમ પૂજ્ય પ્રમુખસ્વામી મહારાજે એક પત્ર દ્વારા વિધિવત્ તા. 20-7-2012ના રોજ પોતાના ભાવિ ઉત્તરાધિકારીની નિયુક્તિ કરી હતી. એ પત્રમાં તેઓએ જણાવ્યું હતું કે ''બ્રહ્મસ્વરૂપ શાસ્ત્રીજી મહારાજ સ્વામીશ્રી યજ્ઞપુરુષદાસજીએ સ્થાપેલ બોચાસણવાસી શ્રી અક્ષરપુરુષોત્તમ સ્વામિનારાયણ સંસ્થાના સર્વે ત્યાગી, ગૃહી ભક્તોને જણાવવાનું કે મારા દેહવિલય બાદ બી.એ.પી.એસ. સંસ્થાના પ્રમુખપદે એટલે કે ગુરુપદે હું પૂજ્ય મહંત સ્વામી સાધુ કેશવજીવનદાસની નિમણૂંક મારી રાજી ખુશીમાં મારી સંપૂર્ણ સભાન અવસ્થામાં કરું છું. '' આ સંદેશ દ્વારા પ્રમુખસ્વામી મહારાજે બી.એ.પી.એસ. સ્વામિનારાયણ સંસ્થાના લાખો ભક્તોને ગુરુપદે પૂજ્ય મહંત સ્વામીની ભેટ આપી છે.'